મનુષ્યના ઉત્કર્ષનો પાયો એ શિક્ષણ છે અને આથી જ સૌનું ધ્યાન પહેલા શિક્ષક ઉપર જ જાય છે. શિક્ષણ એ બહુ પરિણામી પ્રકિયા છે. ચારે દિશાએથી આવતા નિતનવા પ્રવાહોથી શિક્ષકે વાકેફ તો રહેવું જ પડે છે. પરંતુ તેથી એ વિશેષ જોખમી પ્રવાહો સામે ખુદ ટક્કર ઝીલી વિદ્યાર્થીઓને જાળવતા આગળ વધતા રહેવું પડે છે. શિક્ષણ અનેક પ્રકારે મળે છે અને આથી જ શિક્ષકે સતત જાગ્રત રહી વિકાસતા રહેવું જરૂરી છે, ઉપરાંત વિદ્યાર્થી – શિક્ષક વચ્ચે એક સુમેળ ભર્યો વ્યવહાર – સંબંધ વિકસે તે પણ અત્યંત અગત્યનું છે . વિદ્યાર્થીની વયની જરૂરિયાતો તથા રૂચીને ધ્યાનમાં રાખીને વિદ્યાર્થીને મનથી- અંતરથી અભ્યાસ પ્રેરણા થાય તે પ્રકારની શિક્ષણ યાત્રા આપવી અત્યંત જરૂરી છે.